ការសំភាសន៍របស់ សុំ នាង

ក. អ្នកដែរសំភាសន៍គេមានឈ្មោះថា ជាង សុីអ៊ាវ ខ. អ្នកដែរអោយគេសំភាសន៍មានឈ្មោះថា សុំ នាង៕

ក.​ ចឹងជាដំបូងខ្ញុំអរគុណមីងដែរបានអោយបានសំភាសន៍ដែរទាក់ទងនឹងប្រវត្តិរបស់មីងហាស ចឹងដោយសារតែការសំភាសន៍នេះត្រូវបានបង្កើតឡើងដោយសារតែសាលាមួយដែរនៅអាមេរិច ដែរមានឈ្មោះថាBYU ហាស ហើយសាលាមានគោលបំណងចង់រក្សាពីប្រវត្តិប្រជាជនខ្មែរដើម្បីទកអោយកូនចៅ ជំនាន់ក្រោយពួកគាត់បានស្គាល់ពីប្រវត្តិឪពុកម្ដាយនឹង​ ដូនតាចឹងហាសមីងចឹងនៅពេលដែរខ្ញុំបានសំភាសន៍មីងហើយខ្ញុំនឹងដាក់សំភាសន៍នេះទៅក្នុងវេបសាយរបស់សាលាដែរមានឈ្មោះថា [www.cambodianoralhistories.byu.edu](http://www.cambodianoralhistories.byu.edu) ចឹងហាសមីងយល់ព្រមដើម្បីអោយខ្ញុំសំភាសន៍ដែរទាក់ទងពីប្រវត្តិរបស់មីងដែរទេមីង?

ខ. ចាអត់អីទេ

ក. ចឹងសំរាប់ខ្ញុំសំភាសន៍មីងខ្ញុំមានឈ្មោះ ជាង សុីអ៊ាវ ហើយការសំភាសន៍ត្រូវបានធ្វើឡើងនៅថ្ងៃទី20 ខែ1 ឆ្នាំ2018 ហើយធ្វើនៅភូមិ4 សង្កាត់ផ្សារដើមថ្កូវ ខ័ណ្ឌចំការមន នៅរាជធានីភ្នំពេញចឹងហាសមីង
ចឹងសំរាប់មីងឈ្មោះពេញរបស់មីងមានឈ្មោះអីគេដែរមីង?

ខ. ខ្ញុំឈ្មោះ នាង

ក. ឈ្មោះ នាងណមីង បាទចឹងមានឈ្មោះហៅក្រៅទេមីង?

ខ. មានតែឈ្មោះមួយនឹងមួយនឹង នៅក្នុងបញ្ជីជាតិក៏ឈ្មោះមួយនឹងដែរនឹង

ក. អូចុះចឹងតាំងពីក្មេងមានធ្លាប់មាននរណាហៅឈ្មោះមីងអីផ្សេងទេមីង?

ខ. តាំងពីក្មេងខ្ញុំមានឈ្មោះ សំណាង

ក. មានឈ្មោះសំណាងណមីង ដូចជាមីងអាយុប៉ុន្មានដែរមីង?

ខ. ខ្ញុំអាយុ37ឆ្នាំ

ក. អាយុ37ឆ្នាំណមីង អូខ្ញុំអាចហៅបងស្រីពីព្រោះអាយុបងខ្ញុំតែបន្តិចដែរ ដូចជាខ្ញុំអាយុ27ឆ្នាំចឹងបងខ្ញុំមួយជួរ?

ខ. អត់អីទេហៅម៉េចក៏បានដែរ

ក. ចឹងសំរាប់បងស្រីកើតនៅថ្ងៃខែ ឆ្នាំណាដែរបង?

ខ. ខ្ញុំកើតនៅឆ្នាំ1979

ក. កើតនៅឆ្នាំ1979 បើកើតនៅឆ្នាំ1979មិនមែន37ឆ្នាំទេបងគឺចូល39ឆ្នាំហើយបង

ខ. ចាខ្ញុំអាយុ79ឆ្នាំ

ក. ចឹងអាយុ79ឆ្នាំចុះថ្ងៃ ខែមីងមានចងចាំទេបង?

ខ. អត់ចាំទេលោកគ្រូ

ក. អូចាំតែឆ្នាំទេបង?

ខ. ចាំតែឆ្នាំទេ

ក. ចុះឆ្នាំច័ន្ទគតិបងមានចងចាំទេឆ្នាំជូត ឆ្លូវ ខាល ថោះអីបងមានចងចាំទេ?

ខ. ឆ្នាំច័ន្ទគតិចាំឆ្នាំមមែ

ក. ឆ្នាំមមែណបងចុះបងកើតនៅភូមិអី ឃុំអី ខេត្តអីបងមានចងចាំទេ?

ខ. ខ្ញុំកើតនៅ ភូមិចំបក ឃុំគ្រួស ស្រុកស្វាយជ្រុំ ខេត្តស្វាយរៀង

ក. អូបាទបងចុះបងមានបងប្អូនចំនួនប៉ុន្មាននាក់ដែរបង?

ខ. ខ្ញុំមានចងបងប្អូន5នាក់

ក. ចុះមានស្រីប៉ុន្មាន ហើយប្រុសប៉ុន្មាននាក់ដែរបង?

ខ. មានស្រី2នាក់ ប្រុស3នាក់

ក. មានស្រី2នាក់ ប្រុស3នាក់ បងជាកូនទីប៉ុន្មានដែរបង?​

ខ. ខ្ញុំជាកូនបងគេ

ក. បងជាបងគេហោសបង ចុះប្អូនរបស់បងមានឈ្មោះអីគេដែរបងមានចងចាំទេ?

ខ. មានឈ្មោះ សុំ វាសនា

ក. ចុះអ្នកទី2?

ខ.​ ប្អូនរបស់ខ្ញុំមានឈ្មោះសុំ សុីថា

ក. ចុះទី3 ?

ខ. សំ សុម៉ាលី

ក. ចុះទី4 ?

ខ. ពៅគេ សំ សុគា

ក. នឹងទី5ណបង ចុះបងមានចងចាំសាច់រឿង រឺមួយក៏អនុស្សាវរីយ៍ជាមួយពួកគាត់ទេបង ដូចជាបងមានធ្លាប់បានធ្វើអីគេជាមួយពួកគាត់អីដែរចឹងហាស?

ខ. កាលពីជំនាន់ណុងក្រណាស់មិនដែរមានស្អីហូបគ្រប់គ្រាន់ មានកាលឈ្លោះតែគា្នបងប្អូនដណ្ដើមគ្នាហូបចុកនឹងអែងមានរកស្អីបានមិនដែរស្រួលមានបាយហូបចុកស្អីស្រួលស្អីទេ

ក. បងមានធ្លាប់បានលេងឡឹកបាយឡអីជាមួយគ្នាកាលពីនៅតូចៗហាស?

ខ. ចាលេងមានធ្លាប់លេងលោតកោស៊ូអី

ក. លេងលោត លេងឈូស លេងកប់អីចឹងហោសបង?

ខ. ចាធ្លាប់លេង

ក. ចុះមានធ្លាប់លេងបិទពួនអីទេបង?

ខ. ធ្លាប់លេងបិទពួន ធ្លាប់លេងកូ​នត្រើស

ក.​ អូចូលចិត្តលេងត្រើស ភាគច្រើនខ្ញុំសំភាសអ្នកស្វាយរៀងគេចួលចិត្តលេងត្រើស?

ខ. ចាចូលចិត្តលេងកូនត្រើស ដោយសារតែវាសប្បាយ

ក. ដោយសារតែវាសប្បាយ ចុះមានធ្លាប់ទៅស្រែអីជាមួយបងប្អូនទេបង?

ខ. ទៅតាទៅមើលគោ

ក. ទៅមើលគោ ទៅស្ទូង ទៅធ្វើចំការ?

ខ. ចាទៅស្ទូង ធ្វើចំការ

ក. បងមានធ្វើចំការដែរណបង?

ខ. ធ្វើទើបតែគេព្រុះនឹងហាស ហើយស្ទូងរហូតនឹងមានតែខ្ញុំបងគេ ខ្ញុំស្ទូងរហូតផងមើល គោផងនឹងទល់វល់ៗល្ងាច

ក. ចុះបងសំរាប់បងចូលចិត្តធ្វើអីគេជាមួយបងប្អូនរបស់ដែរ កាលពីនៅក្មេង?

ខ. កាលពីនៅក្មេងខ្ញុំចា…….?

ក. ចង់និយាយថាបងចូលចិត្តលេងស្អីគេកាលពីនៅក្មេងៗជាមួយបងប្អូនរបស់បងដែរបង?

ខ. កាលពីនៅក្មេងៗលេងតែបានឡឹកឡ ខ្ចប់នេះខ្ចប់នោះជាមួយបងប្អូនទីវិញទីមកអីចឹងទៅ

ក. អូបាទបង ចុះមានលេងអីផ្សេងពីនឹងទៀតទេបង?

ខ. អត់មានចូលចិត្តលេងស្អីទេ
ក. ចុះលក្ខណះថាចូលចិត្តលេងអីជាមួយបងប្អូនរបស់បងចឹងហាស ដូចមានបិទពួន?

ខ. ចាមានលេង

ក. អានឹងបងចូលចិត្តណបង?

ខ. ចាចូលចិត្តនឹង លេងបិទពួនលេងទាញព្រាត់ លេងអីនឹង

ក. លេងទាញព្រាត់ណបង ចុះប្អូនរបស់បងគាត់នៅណាដែរឥឡូវនឹងបង?

ខ. នៅអាប្អូនដែរបន្ទាប់ពីខ្ញុំនឹងទៅធ្វើសំណង់នៅមណ្ឌលគិរីហោសឆ្ងាយ

ក. នឹងបងទី2?

ខ. នឹងប្អូនរបស់ខ្ញុំដែរបន្ទាប់ពីខ្ញុំនឹង

ក. ចុះទី3បង?

ខ. ទី3ក៏មកធ្វើសំណង់នៅភ្នំពេញដែរ ហើយទី4 នៅផ្ទះនៅមើលម៉ែ នឹងទី5

ក. ចឹងទី5គាត់នៅផ្ទះ ប៉ុន្តែពួកគាត់ផ្ទះនៅជិតៗគ្នាតាហីបង?

ខ. នៅជិតៗគា្ននឹងមកលេងអោយតែថ្ងៃសៅរ៍ថ្ងៃអាទិត្យចឹងវាមកផ្ទះរបស់ខ្ញុំហើយ

ក. ហូចឹងមានន័យថាថ្ងៃនឹងគាត់លេងហើយមែនទេបង?

ខ. មិនបានមកទេ

ក. អូគាត់រវល់ណបង ចុះម្ដាយរបស់បងគាត់មានឈ្មោះអីគេដែរបង?

ខ. ម្ដាយរបស់ខ្ញុំគាត់មានឈ្មោះម៉ុន

ក. ឈ្មោះម៉ុន ស្អីគេម៉ុនដែរបង?

ខ. ឈ្មោះសៅ សុម៉ុន

ក. អូឈ្មោះ សៅសុម៉ុន ចុះគាត់មានអាយុប៉ុន្មានដែរបង?

ខ. មើលម្ដាយរបស់ខ្ញុំគាត់មានអាយុ60ឆ្នាំជាងហើយ

ក. គាត់អាយុហុកប៉ុន្មានដែរទៅបង?

ខ. មើលគាត់ហុកប៉ុន្មានដែរទេយាយប្រហែលជា66-67ឆ្នាំហើយ

ក. អាយុ67ឆ្នាំចុះ បងមានដឹងថាគាត់កើតនៅថ្ងៃខែឆ្នាំណាដែរទេបង?

ខ. អត់ដឹងទេ

ក. ប៉ុន្តែដឹងតែគាត់អាយុ67ឆ្នាំ ចាំមួយភ្លេត

ខ. បើគាត់នៅទៅស្រួល

ក. តែគាត់រស់នៅសព្វថ្ងៃនឹងតាហីបង?

ខ. គាត់នៅរស់នៅតាតែគាត់នៅឈឺជាៗនឹងហាសគាត់លើសឈាម

ក.​ បាទបងចឹងគាត់កើតនៅឆ្នាំ1951

ខ. ប្រហែលជាមួយស្គរនឹងខ្ញុំលឺឪរបស់ខ្ញុំគាត់ចឹងដែរនឹង

ក. បាទបងចុះម្ដាយរបស់បងបើឆ្នាំច័ន្ទគតិគេហៅឆ្នាំអីគេដែរបង?

ខ. គាត់មានឆ្នាំមមី

ក. អូគាត់ឆ្នាំមមីណបង ចុះគាត់កើតនៅណាដែរទៅបង?

ខ. ស្រុកកំណើតរបស់គាត់នឹងនៅរមាសហែក

ក. គាត់កើតនៅរមាសហែកណបង ចុះនៅភូមិអី ឃុំអីគេដែរបង?

ខ. គាត់នៅភូមិសំបួរ ស្រុករមាសហែក

ក. នៅស្រុករមាសហែក នៅខេត្តស្វាយរៀង ចុះឪពុករបស់បងគាត់មានឈ្មោះអីគេដែរបង?

ខ. គាត់មានឈ្មោះសំទោ

ក. គាត់ឈ្មោះសំទោ ចុះគាត់អាយុប៉ុន្មានដែរបង?

ខ. គាត់អាយុដំណើរគា្នពីរនាក់ប្ដីប្រពន្ធរបស់គាត់នឹង

ក. អូចឹងគាត់67ឆ្នាំដូចគ្នា ចុះថ្ងៃ ខែឆ្នាំបងចាំទេ?

ខ. អត់ចាំតែឆ្នាំដូចគា្ននឹង

ក.​ អូចឹងគាត់មានឆ្នាំមមីដូចតែគ្នា ចុះឪពុករបស់បងគាត់កើតនៅណាដែរបង ទីកន្លែងកំណើររបស់គាត់ហាសបង?

ខ. គាត់កើតនៅទីកន្លែងខ្ញុំដែរនឹង កើតនៅភូមិចុះបក ឃុំគ្រួសដូចតែគា្ននឹង

ក. អូបាទបង ចុះឪពុករបស់បងគាត់ធ្វើស្អីគេសំរាប់ចិញ្ចឹមជីវិតដែរបង?

ខ. គាត់កាលពិមុនគាត់ជាគ្រូ តែឥឡូវគាត់អាត្រែតទៅហើយ

ក. ប៉ុន្តែកាលពីនៅតូចគាត់ធ្វើស្អីគេដែរ?

ខ. កាលពីតូចខ្ញុំអត់ដឹងផងនឹង

ក.​ ប៉ុន្តែកាលពីគាត់នៅកំលោះហាស?

ខ. កាលពីគាត់នៅកំលោះគាត់ជាទាហ៊ាន

ក. គាត់ធ្វើទាហ៊ានណបង?

ខ.​ គាត់ធ្វើជាទហ៊ាននឹង

ក. ចុះគាត់ជាមនុស្សបែបណាដែរបងគាត់ស្លូត រឺមួយក៏គាត់កាចដែរបង?

ខ. គាត់ស្លូតណាស់

ក. អូគាត់ស្លូតហោសបង ចុះម្ដាយរបស់បងគឡាត់ធ្វើអីគេសំរាប់ចិញ្ចឹមជីវិតដែរបង?

ខ. ម្ដាយរបស់ខ្ញុំគាត់គ្មានធ្វើស្អីផង គាត់នៅតែផ្ទះនៅមើលតែកូននឹង គាត់ធ្វើស្រែចិញ្ចឹមកូននឹង

ក.​ អូបាទបង ចុះគាត់ជាមនុស្សបែបណាដែរបង?

ខ. គាត់ស្លូតដែរនឹង

ក. អូគាត់ស្លូតដែរណបង?

ខ. ប៉ុន្តែគាត់ឈឺណាស់

ក. ប៉ុន្តែម្ដាយរបស់បង នឹងឪពុករបស់បងគាត់នៅរស់សព្វថ្ងៃនឹងទេ?

ខ. គាត់នៅរស់សព្វថ្ងៃនឹង

ក. អូគាត់នៅជាមួយគា្ននៅខេត្តនឹងហោសបង?

ខ. ចាគាត់នៅខេត្តនឹង

ក. បាទបងចុះបងមានធ្លាប់មានអនុស្សាវរីយ៍អីជាមួយពួកគាត់ទេ កាលពីបងនៅជាមួយពួកគាត់ចឹងហាសបង?

ខ. ខ្ញុំនឹឪរបស់ខ្ញុំវាពិបាកគាត់ដើរឆ្លុះយប់ចឹងទៅ ឆ្លុះបានត្រី បានកង្កែបអីចឹងយកមកហូបដល់ពេលអត់ម្ហបគាត់យកមកធ្វើម្ហូបហើយដាស់កូនអោយហូបទាំងយប់អីចឹងទៅ យើងអត់មានម្ហូបអី កាលពីភ្លឺយើងអត់ទាន់មានម្ហូបអីគេហូបចឹងហាស

ក. នឹងគាត់ទៅតែម្នាក់អែងរឺមួយក៏គាត់ទៅជាមួយបងដែរ?

ខ. គាត់ទៅជាមួយខ្ញុំ

ក. ចុះបងប្អូនរបស់បងគាត់ទៅដែរ?

ខ. ទៅឆ្លុះដាក់បង្កៃ ហើយប្អូនៗនៅផ្ទះពីព្រោះគេនៅតូចៗពេក គេនៅផ្ទះជាមួយម៉ែនឹង ទៅតែខ្ញុំពីរនាក់គាត់ដាក់បង្កៃនឹង កាលណាដែរគាត់មិនទៅចឹងទៅខ្ញុំទៅដាក់បង្កៃទាំងល្ងាចម្នាក់អែងចឹងទៅហើយពេលយប់គាត់ជូនទៅមើល

ក. អូបងអត់ខ្លាចទេ?

ខ. ខ្ញុំមិនខ្លាចទេ ខ្ញុំមិនចេះខ្លាចទេទោះពេលដែរខ្ញុំមានប្ដីនឹងក៏ខ្ញុំដើរតែម្នាក់អែងដែរ ទោះយប់អីក៏ដោយមានការឆ្លុះអីក៏ដោយ

ក.​ ចង់និយាយថាមនុស្សមួយចំនួនគេខ្លាចខ្មោចខ្លាចអីចឹងហាស?

ខ. ខ្ញុំមិនខ្លាចទេគេចងកនៅជាប់ផ្ទះរបស់ខ្ញុំចឹងខ្ញុំដើរពេលតែនឹង ខ្ញុំខ្លាចតែមនុស្សខ្ញុំមិនខា្លចខ្មោចទេ

ក.​ បាទសម័យឥឡូវគេមិនខ្លាចខ្មោចទេគេខ្លាចតែមនុស្ស?

ខ. ខ្ញុំមិនខ្លាចខ្មោចទេខ្ញុំខ្លាចតែមនុស្សនឹង

ក. បាទចុះឪពុករបស់បងគាត់មានធ្លាប់ពីប្រវត្តិរបស់គាត់កាលពីនៅក្មេងទៅប្រាប់បងទេ?

ខ. ចាគាត់ធ្លាប់ប្រាប់កាលពីប្រវត្តិគាត់នៅពិក្មេងគាត់មិនដែរនៅជាមួយម៉ែឪទេគាត់នៅតែជាមួយគេដែរនឹង

ក.​ ចុះគាត់ធ្លាប់ធ្វើអីចឹង?

ខ. កាលពីតូចៗមកគាត់នៅតែជាមួយបងៗគាត់

ក. ដូចជាគាត់មានធ្លាប់ធ្វើអីគេកាលពីគាត់នៅក្មេងៗហាស?

ខ. គាត់មិនដែរបានប្រាប់ផងនឹង

ក. និយាយរួមទៅដូចជាពេលណាដែរគាត់ចេះរកលុយអីចឹងហាសបង គាត់ចាប់ផ្ដើមរកលុយ ហើយគាត់ចេះរកសលុយអីចឹងហាសគាត់មានដែរប្រាប់បងទេ?

ខ.​ អត់ដែរប្រាប់ទេ

ក. គាត់អត់ដែរទេណបង?

ខ. ចាខ្ញុំអត់ដែរសួរដែរនឹង

ក. ចុះម្ដាយរបស់បងគាត់មានធ្លាប់ប្រាប់ប្រវត្តិកាលពីគាត់នៅក្មេងៗទៅប្រាប់បងទេ?

ខ. ម្ដាយរបស់ខ្ញុំក៏ចឹងដែរគាត់មានតូចៗណតាំងពីឪរបស់គាត់បានស្លាប់ ស្លាប់ចោលគាត់តាំងពីនៅតូចៗហីបានឪក្រោយនឹងនៅចិញ្ចឹមរាល់តែថ្ងៃនឹង ទាល់តែគាត់ធំចឹងទៅ

ក. អូបាទបងចុះបងមានចងចាំយាយតាខាងម្ដាយទេបង យាយតាខាងម្ដាយគាត់មានឈ្មោះអីគេបងចងចាំទេបង?

ខ. ខ្ញុំចាំ

ក.​ ចុះគាត់មានឈ្មោះអីគេដែរបង?

ខ. គាត់មានឈ្មោះយាយឡាវ

ក. ឈ្មោះយាយឡាវ ចុះតាវិញបង?

ខ. តាឈ្មោះតាស៊យ

ក. ចុះបងមានចងចាំថាគាត់នៅណា ហើយគាត់កើតឆ្នាំអីគេ?

ខ. គាត់នៅរមាសហែកនឹងទាំងអស់

ក. ប៉ុន្តែគាត់កើតនៅរមាសហែកនឹងទាំងពីរនាក់នឹង ប៉ុន្តែគាត់កើតនៅឆ្នាំអីបងមានដឹងអត់បង?

ខ. ខ្ញុំអត់បានដឹងទេ ខ្ញុំអត់ដែរបានសួរផងនឹង គាត់ស្លាប់យាយរបស់ខ្ញុំនឹងគាត់ស្លាប់តាំងពីខ្ញុំនៅតូចម្លេសណោះ

ក. ចុះតាវិញហោសបង?

ខ. តាទើបតែស្លាប់បានប្រហែលជាជិត20ឆ្នាំ គាត់ដេកនៅលើអង្រឹង ហើយគាត់បានឆ្លងអង្រឹងហើយគាត់ក៏បានទាក់អង្រឹងដួលស្លាប់ភ្លាមតែម្ដងនឹង

ក. នរណាគេដែរ?

ខ. តាតាដែរនៅរមាសហែកនឹង គាត់ដេកចងអង្រឹងនៅក្រោមផ្ទះចឹងគាត់ដេក ហើយគាត់ឆ្លងមិនផុតអង្រឹងហាសគាត់ឆ្លងមិនផុតអង្រឹងនឹងគាត់ក៏បានទាក់អង្រឹងនឹងបានស្លាប់ទៅ

ក. គាត់ជំពប់ជើងដួលហោសបង?

ខ. ចាគាត់ជំពប់ជើងដួលស្លាប់

ក.​ គាត់មិនមែនលើសឈាមមិនមែនអីណាហីបង?

ខ. គាត់មិនមែនលើសឈាមទេគាត់ក៏បានស្លាប់ទៅ

ក. គាត់មិនមែនដាច់សរសៃរឈាមអីណាហីបង?

ខ. គាត់ខ្ញុំមិនបានដឹងយកមកពេទ្យមិនបានយកមកអីទេគាត់នៅរមាសហែកណោះគាត់ស្លាប់ហើយបានពួកខ្ញុំទៅហាស

ក. ចុះគាត់ដួលនឹងអត់មាននរណាគេដឹងទេហោសបង?

ខ. គេដឹងភ្លាមៗនឹង កូនគាត់នៅណុង

ក. លើកគាត់មកគាត់

ខ. ចាលើកគាត់មកគាត់ដាច់ខ្យល់ហើយ

ក. ចឹងមានន័យថាគាត់មានការដាច់សរសៃរឈាមអីមួយចឹងហាស?

ខ. ចាគាត់ដូចថាចួលទៅបោកអីមួយចឹងហាសគាត់ទាក់ជើងហាស

ក. មិញយាយតាខាងម្ដាយ ចុះបងមានចងចាំយាយតាខាងឪពុកទេថាគាត់មានឈ្មោះអីគេខ្លះដែរបង?

ខ. យាយខាងឪពុកគាត់មានឈ្មោះយាយអេង

ក. ឈ្មោះយាយអេង ចុះតាវិញបង?

ខ. តាឈ្មោះតាភៃ

ក. ឈ្មោះតា ភៃ ចុះបងមានដឹងថាគាត់បានកើតនៅណាទេបងទាំងយាយទាំងតាហាសបង?

ខ. គាត់កើតនៅថ្នារ

ក. គាត់កើតនៅថ្នារណបង ចុះគាត់កើតនៅឆ្នាំណាដែរបងមានដឹងទេបង?

ខ. អត់ដឹងផងនឹង

ក. អត់ដឹងទេណបង ចុះម្ដាយឪរបស់បងគាត់មានធ្លាប់ប្រាប់ពីប្រវត្តិយាយតាទៅបងទេបង?

ខ. ធ្លាប់ប្រាប់តែវាយូរៗចឹងទៅខ្ញុំវាបានភ្លេចអស់ទៅហើយ

ក. អូប៉ុន្តែបងមានចងចាំអីបន្តិចទេបង?

ខ. ចាគ្មានចាំទេ កាលពីតូចៗខ្ញុំទៅលេងតែផ្ទះគាត់ដែរនឹងគាត់ចេះតែនិយាយប្រាប់ដែរតែខ្ញុំវាភ្លេច

ក. អូមានន័យថាបងភ្លេច ចុះបងនឹងក្រុមគ្រួសាររបស់បងមករស់នៅទីក្រុងភ្នំពេញនឹងយូរដែរហើយនឹងនៅបង?

ខ. មកនៅជិត10ឆ្នាំហើយ

ក. ជិត10ឆ្នាំហើយណបង ចុះបងមានបងប្អូន រឺសាច់ញ្ញាតិណាដែររស់នៅក្រៅពីប្រទេសកម្ពុជាទេបង?

ខ. អត់មានផង

ក. ចុះនៅវៀតណាម ថៃអត់មានដែរ?

ខ. អត់មានទេ

ក. ចឹងនៅណាក៏អត់មានដែរនៅតែនៅខ្មែរទាំងអស់?

ខ. ចានៅតែខ្មែរនឹងទាំងអស់នឹង គ្មាននៅណាទេ

ក. ចុះប្ដីរបស់បងគាត់ឈ្មោះអីគេដែរបង?

ខ. គាត់មានឈ្មោះសំ សារឿន

ក. ឈ្មោះ សំសារឿន ចុះបងបានរៀបអាពាហ៍ពិពាហ៍នៅពេលណាដែរបង ដូចជានៅថ្ងៃខែឆ្នាំណាអីចឹងហាសបង?

ខ. មើលខ្ញុំរៀបបាន23ឆ្នាំហើយ ប្រហែលជាឆ្នាំ1992-1993នឹង

ក. បងរៀបនៅឆ្នាំ1995

ខ. នឹងប៉ុណ្ណឹងបើមិនឆ្នាំ1994-1995នឹង

ក. ចុះថ្ងៃខែបងមានចងចាំទេបងនៅថ្ងៃទីប៉ុន្មាន ខែអីចឹងហាស?

ខ. ខ្ញុំចាំមើលខ្ញុំការនៅថ្ងៃ4រោច ថ្ងៃទីប៉ុន្មានបារាំងទេ

ក. ថ្ងៃទី4រោច ចុះខែអីគេដែរបង?

ខ. ខែផ្គុន កើតខែ3

ក. ខែផ្គុន អូខែមិនា ចុះនៅពេលដែរបងរៀបអាពាហ៍ពិពាហ៍តើបងជាអ្នករៀបចំដោយខ្លួនអែងរឺមួយក៏ឪពុកម្ដាយរបស់បងជាអ្នករៀបអោយដែរបង?

ខ. ឪពុកម្ដាយរបស់ខ្ញុំជាអ្នករៀបចំអោយ

ក. ចុះកាលពីបងការនឹង ដូចជាប្ដីរបស់បងគាត់អោយជាជំនូន រឺលក្ខណះថាជាបណ្ណាការទៅបងទេ?

ខ. គ្មានទេកាលពីជំនាន់ណុងគា្មនជាបណ្ណាការអីផងនឹង

ក. ប៉ុន្តែគេអ្នករៀបចំដូចជាខាងម្ហូបខាងអីហីបង?

ខ. អត់ទេ ចេញខាងគេ យើងចេញខាងយើងទៅ

ក. អូចឹងហោស ចុះបងអាចប្រាប់ខ្ញុំពីពេលដំបូងដែរបងបានជួបជាមួយស្វាមីរបស់បង ថាបានជួបគ្នានៅពេលណាហើយហេតុអីបានជាបងស្រលាញ់គា្នអីចឹងហាសបង?

ខ. ប្ដីប្រពន្ធខ្ញុំមិនដែរបានជួបគា្នផងនឹង មិនដែរឃើញគ្នាមិនដែរស្រលាញ់គា្នផងនឹង

ក. ម៉េចបានបង ដូចលក្ខណះថាបងទាក់ទងគា្នអីចឹងហាសបង?

ខ. ដូចថាគាត់យាយតាម៉ែឪក្មេករបស់ខ្ញុំគាត់ឧស្សាហ៍ដើរមកស្រុកនឹងដែរចឹងហាស ពេលដែរគាត់ដើរមកចឹងទៅឃើញខ្ញុំហើយគាត់ក៏ទៅសួរកូនគាត់ គាត់ថាចង់ដណ្ដឹងប្រពន្ធអោយចឹងហាស ហើយពេលដែរប្ដីរបស់ខ្ញុំគាត់បានឃើញគាត់ក៏និយាយថាឪអែងទៅដណ្ដឹងនរណាក៏ដណ្ដឹងទៅគាត់ថាចឹង ទាល់តែដណ្ដឹងគា្នបាន បានឃើញគា្នស្គាល់គ្នាចឹងទៅ

ក. ប៉ុន្តែខាងបងបានឃើញ ដូចជាខាងបងមានដឹងថាគេមកចូលអីទេ?

ខ. គេសុទ្ធតែប្រាប់មុននឹង

ក. គេសុទ្ធតែប្រាប់មុនហោសបង?

ខ. ចាគេអោយអ្នកជិតខាងមកសួរដែរនឹងហាស

ក. អូនិយាយចឹងគេបានសើបសួរយើងហើយៗហោសបង?

ខ. គេបានសើបសួរយើងមុនអ្នកជិតខាងគេសួរហាស ពេលគេសួរទៅយើងថាព្រមបានជាគេហ៊ានមកដែរចឹងហាស បើយើងមិនព្រមក៏គេមិនហ៊ានមកដែរ

ក. ដូចជាបងចេះអានរឺមួយក៏ចេះសរសេរអក្សរខ្មែរបានល្អប៉ុណ្ណាដែរបង?

ខ. អូមិនចេះទេលោកគ្រូហើយចេះតែបន្តិចៗនឹង សរសេរចឹងមិនចេះទេ បើមើលចឹងអាចរួចខ្លះ

ក. អូប៉ុន្តែបងរៀនបានថ្នាក់ទីប៉ុន្មានដែរ?

ខ. ខ្ញុំរើនបានថ្នាក់ទី3នឹង ខ្ញុំមានពេលណារៀនបើខ្ញុំទៅរៀនផង ពេលដែរមកវិញត្បាញកន្ទេលលក់ ហើយខ្ញុំដកស្ទូង

ក. អូចឹងបងរៀនបានថ្នាក់ទី3ណបង?

ខ. ពេលដែរមកពីរៀនចឹងទៅក៏បានទៅទិញអង្ករដល់ស្រុកយួនដើម្បីយកមកហូបដឹកទាំងបេៗយកមកហូប

ក. អូប៉ុន្តែបងធ្លាប់ទៅនៅស្រុកយួនអត់បង?

ខ. មានដែរទៅទេគ្រាន់ថាយើងទៅទិញអង្ករពីយួនយកមកហូបចឹងហាសកាលពីជំនាន់ណុងហាស

ក. ទៅដល់ជាយដែនតែម្ដងរឺមួយក៏ទៅដល់ស្រុកយួនតែម្ដងបង?

ខ. ទៅដល់ស្រុកយួនតែម្ដងនឹង

ក. ទៅដល់ហូជីមិញនឹងទៅ?

ខ. ចាទៅឆ្លងទូក ឆ្លងព្រែកទៅទិញដល់ស្រុកវានឹង

ក. កាលពីបងរៀននឹងបងរៀនជាបឋមសិក្សាមែនទេ ដូចជាបងរៀននៅសាលាណាដែរបង?

ខ. សាលាជ្រាំ

ក. ឈ្មោះសាលាឈ្មោះអីគេដែរបង?

ខ. ឈ្មោះសាលាពោធន៍ធំ

ក. សាលាពោធន៍ធំ ចុះសាលានឹងនៅណាដែរបង នៅភូមិ ឃុំ ស្រុកស្វាយជ្រុំនឹងហោសបង?

ខ. ចាដូចគ្នាដែរនឹង នៅស្រុកស្វាយជ្រុំ ខេត្តស្វាយរៀងដែរនឹង

ក. នៅស្រុកស្វាយជ្រុំ ខេត្តស្វាយរៀង

ខ. នៅភូមិចំបង ឃុំគ្រួស

ក. ឃុំគ្រួស ភូមិចំបក ស្រុកស្វាយជ្រុំ ខេត្តស្វាយរៀង ចុះបងធ្លាប់មានមិត្តភក្តិស្និទ្ធិស្នាលដែរធំធាត់មកជាមួយគា្នទេដែរបងមានអនុស្សាវរីយ៍ធ្លាប់លេងជាមួយគា្នអីចឹងហាស?

ខ. មានតា

ក. បងមានច្រើនទេបង?

ខ. ខ្ញុំមានច្រើនណាស់

ក. ចុះបងអាចរៀបរាប់មិត្តភក្តិប៉ុន្មាននាក់ដែរជិតស្និទ្ធិបានទេបង?

ខ. ចាមិត្តភក្តិជិតស្និទ្ធិខាងប្ដីរបស់ខ្ញុំបានសំបូរ បើសំរាប់ខ្ញុំទាល់តែគេមានរវល់អីបានរត់រកគ្នាចឹងហាស ប៉ុន្តែបើប្ដីខ្ញុំមិនដឹងប៉ុន្មាននាក់ទេមួយថ្ងៃៗចូលផ្ទះនឹង

ក. ចង់និយាយថាមិត្តភក្តិជិតស្និទ្ធិរបស់បងតែម្ដងហាសកាលពីតូច?

ខ. មានដែរមាន3-4នាក់ហាស

ក. មានឈ្មោះអីគេដែរបងអាចរៀបរាប់បានទេ?

ខ. មានឈ្មោះ អ៊ុំ សុវណ្ណនី, ថោង គុន្ធា , ហើយនឹង យស សុភាព

ក. មួយនឹងសុទ្ធតែមិត្តភក្តិជិតស្និទ្ធិរបស់បងមែនទេ?

ខ. ចានឹងហើយ

ក. ចុះបងមានចងចាំសាច់រឿងអីជាមួយពួកគាត់ទេ ដូចជាមានអនុស្សាវរីយ៍ជាមួយគ្នាទេ?

ខ. គ្មានទេមានតែអនុស្សាវរីយ៍ទៅរៀនជាមួយគ្នា ហើយចែកលុយគ្នាចាយទៅគេមានលុយចាយខ្ញុំអត់មានលុយចាយចឹគេចែកខ្ញុំចាយចឹងទៅ

ក. ចុះមានធ្លាប់ដើរទៅរៀនជាមួយគា្នមានធ្លាប់ដូចជាដាច់ស្បែកជើង រឺក៏ស្អីគេអីចឹងហាសរឺមួយក៏ទៅរត់ចោលគា្នអីចឹងហាស?

ខ. ទៅរៀនជាមួយគា្នរត់គប់ក្ដារចូលគុម្ពចេក

ក. អូម៉េចចឹងបង?

ខ. យើងអត់នេះចឹងទៅចូលចិត្តតែចោលក្ដារប្រណាំងគា្ន ថានរណាចោលក្ដារបានឆ្ងាយជាងចេះតែចោលចូលគុម្ពចេកចឹងទៅ នឹងហើយផ្ទះតាញៀន នឹងផ្ទះតាអឹម ដល់ពេលបាត់ក្ដារចឹងទៅពុកក៏រអ៊ូចឹងទៅនរណាឈ្នះទិញក្ដារអោយរាល់ថ្ងៃ​​ទេ

ក. បោះទៅក៏ឈប់ទៅយកទៅ?

ខ. យកអីបើគុម្ពចេកនឹងក្រាស់ៗណាស់

ក. ដើមចេកហោសបង?

ខ. សុទ្ធតែរំចេក សុទ្ធតែប្រឡា ប្រឡារំចេកហាស អាធៀងធំៗសុទ្ធតែប្រឡាក្រាស់នឹង គប់ប្រណាំងគា្នចឹងទៅមិនមែនបាត់តែរបស់យើងទេគឺបាត់ទាំងអស់តែគ្នានឹង

ក. ហើយថីបានគប់អោយចូលទៅបង?

ខ. យើងថាមិនគប់អោយចូលទេប៉ុន្តែវាឆាបទៅ

ក. អូអាលក្ខណះថាយើងគប់ទៅវាហោះឆាបចូលទៅ?

ខ. នឹងហើយវាឆាបចូលទៅ

ក. អូបាទបងចុះបងធ្លាប់ទៅធ្វើការនៅស្រែអត់បង?

ខ. ទៅតា

ក. ចុះចំការវិញបង?

ខ. មានធ្វើស្រែស្ទូង ធ្វើតែស្រែនឹង

ក. ចុះបងធ្លាប់បើកអាជីវកម្មនៅក្នុងក្រុមគ្រួសារអីទេបង ដូចជាមានចិញ្ចឹមមាន់ ចិញ្ចឹមទា ចិញ្ចឹមជ្រូក អីចឹងហាស?

ខ. មានចិញ្ចឹមមាន់ ចិញ្ចឹមទាសព្វគ្រប់អស់ហើយ

ក. អូនឹងកាលពីបងនៅក្មេង ចុះបងធ្លាប់មានការលក់ដូរអីទេបង?

ខ. មិនដែរលក់ដូរអីទេ

ក. អត់ដែរលក់អីទេហោសបង ទើបតែមកឥឡូវមកលក់លាសនឹងហោសបង?

ខ. ទើបតែមកឥឡូវមកលក់លាសនឹង

ក. ចុះបងធ្លាប់ធ្វើការងារអីគេខ្លះដែរតាំងពីក្មេងហាស?

ខ. គ្មានដែរធ្វើស្អីផងខ្ញុំធ្វើតែស្រែនឹង

ក. ធ្វើតែស្រែនឹងចិញ្ចឹមមាន់ ចិញ្ចឹមទា ?

ខ. មានចិញ្ចឹមតែជ្រូក ចិញ្ចឹមមាន់ ចិញ្ចឹមទា

ក. តែឥឡូវនឹងបងមកលក់លាស?

ខ. ចាលក់លាស ជ្រូកក៏លក់អស់ក៏មកលក់លាសទៅ

ក. ចុះតាំងពីក្មេងរហូតមកដល់ពេលនេះបងគិតថាជីវិតរបស់បងមានការផ្លាស់ប្ដូរអីគេខ្លះដែរទៅបង?

ខ. ចាផ្លាស់ប្ដូរ ទេនៅតែដដែរគ្មានការផ្លាស់ប្ដូរអីទេ

ក. ដូចជាកាលពីតូចចឹងយ៉ាងម៉េច ហើយឥឡូវនឹងយ៉ាងម៉េច?

ខ. ចាវាលែងសូវហត់ដូចកាលពីតូចពេក គ្រាន់តែយើងមកចឹងគ្រាន់តែលក់លាសតែមួយមុខចឹងហាស

ក. អូកាលពីតូចហត់ជាងនឹងហោសបង?

ខ. ចាកាលពីតូចហត់ណាស់កាលពីតូចនឹង

ក. អូចុះបងធ្វើអីគេខ្លះទៅនៅផ្ទះ?

ខ. ចាមើលគោ ដាក់បាយជ្រូក ដាំបាយហូបចឹងទៅនៅផ្ទះ

ក. អូចឹងហត់ខ្លាំងណបង

ខ. បើថាខ្ញុំទៅធ្វើស្រែវិញពេលដែរខ្ញុំមកពីស្រែវិញខ្ញុំធ្វើស្រា ខ្ញុំធ្វើស្រាដែរគ្មានពេលទៅនេរទេ

ក. ចុះបងចូលចិត្តម្ហូបអីគេដែរតាំងពីក្មេងរហូតមកដល់ឥឡូវចឹងហាស?

ខ. ចូលចិត្តតែសម្ល អោយតែស្លចូលចិត្តហើយ តែក្រៀមៗអីមិនចូលចិត្តទេ

ក. អូចុះតាំងពីក្មេងរហូតមកដល់ពេលនេះល្បែងកំសាន្តអីដែរបងចូលចិត្តលេងដែរដូចជា ចោលឈូង ទាញព្រាត់ បោះអង្គុញ លាក់កន្សែងអីចឹងហាស?

ខ. ចូលចិត្តទាំងអស់

ក. ចូលចិត្តទាំងអស់ចឹងមានន័យថាកាលនៅក្មេងបងចូលចិត្តលេង?

ខ. ចាចូលចិត្តលេងតា កាលពីជំនាន់ណុងអត់ចេះឈ្លោះគ្នាទៅលេងដល់វត្តហោស

ក. ចុះចូលចិត្តពង្រត់ដៃកូនក្រមុំទៅជួបម៉ែក្មេកទេបង?

ខ. អូមិនបាច់និយាយទេ

ក. អូបងចេះស្ទាត់

ខ. អូពង្រត់ទាល់តែចូលគុម្ពដើមចេកហោស

ក. ថីបានរត់ចូលដើមចេកទៅ?

ខ. អានឹងហើយគេពង្រត់កូនក្រមុំហោស

ក. អូរត់ៗខ្លាចគេចាប់បានហោស?

ខ. អារ៉ាៗគេមិនរត់ចូលក្នុងណុង នឹងហើយគេដណ្ដើមកូនក្រមុំនឹងហើយ អើយតែគេលេងអីចូលចិត្តលេងទាំងអស់នឹង

ក. អូអោយតែល្បែងនៅវត្តណបង?

ខ. នឹងហើយអោយតែមានគេលេងគឺលេងហើយ

ក. អានឹងសំរាប់បុណ្យទានមែនទេបង?

ខ. ចាសំរាប់ខែបុណ្យទាន ដូចជាបុណ្យចូលឆ្នាំ

ក. ចុះបងមានចងចាំបទចំរៀងណាដែរបងគិតថាបងនៅតែចងចាំតាំងពីក្មេងរហូតមកដល់ពេលនេះទេបងនៅតែចងចាំចឹងហាស?

ខ. ខ្ញុំគ្មានបទចំរៀងទេបើខ្ញុំវាមិនដែរចេះច្រៀងផងនឹង គ្មានចេះអីទេចេះតែបំពេកូន

ក. ចេះតែបំពេកូនហោសបង?

ខ. ចាចេះតែបំពេកូនមិនចេះច្រៀងទេ តែបើស្ដាប់បទចំរៀងគេពិរោះៗចូលចិត្ត

ក. ចុះបងចូលចិត្តស្ដាប់បទចំរៀងដែរមែនទេ?

ខ. ចាចូលចិត្តស្ដាប់

ក. ចុះបទចំរៀងអីដែរបងចូលចិត្តស្ដាប់លក្ខណះថា បទបុរាណ រឺមួយក៏បទសម័យ?

ខ. បុរាណខ្ញុំគឺបទបុរាណ

ក. ចុះបងចូលចិត្តស្ដាប់បទញាក់អីទេបង?

ខ. ចាបទញាក់ឥឡូវមិនសូវចូលចិត្តទេ

ក. លក្ខណះបទកន្រ្តឹមនឹងបងមិនសូវចូលចិត្តណបង?

ខ. បើខ្ញុំទៅបញ្ចូលទូរស័ព្ទខ្ញុំបញ្ចូលតែបទពីដើមនឹង រស់សារីសុធាអីនឹង កែវសារ៉ាត់ អោយតែបទពីដើមអីនឹងខ្ញុំចូលចិត្ត

ក. ចុះមាននរណាគេនៅក្នុងក្រុមគ្រួសាររបស់បងចេះលេងឧបករណ៍ដែរទេបង?

ខ. គ្មានទេ

ក. អត់មាននរណាគេចេះទេណបង កូនក្មួយអីក៏អត់ចេះដែរណបង?

ខ. គ្មានទេគ្មាននរណាគេចេះមួយទេ

ក. អូចុះផ្ទហរបស់បងមាមលក្ខណះយ៉ាងណាដែរបងតាំងពីក្មេងរហូតមកដល់ពេលនេះហាសបង?

ខ. អូកាលពីក្មេងផ្ទះក្រណាស់គ្មានចង់ទាំងមានរនាប់នៅទេ ឥឡូវចេញមករកសុីគេចឹងទៅមិនមានទេតែមានលុយទៅចងគេហើយទិញនេះទិញនោះចឹងទៅ មករកបានសងគេ

ក. បងបានសាងសងផ្ទះនឹងរឺមួយក៏បងជួលគេដែរបង?

ខ. ចានៅស្រុកខ្ញុំសាងសងផ្ទះនៅខ្លួនអែង វាមិនធំទេវាល្មមនៅអាចយើងនៅក្នុងក្រុមគ្រួសាររបស់យើងបានដែរ

ក. អូបាទបង ចុះបងមានដឹងថាគេប្រើអីសំរាប់សាងសងផ្ទះអត់បង?

ខ. មានឈើគេទិញ

ក. មានឈើមានអីគេទៀតទេបង?

ខ. មានត្នោតដាក់លាយចា

ក. ចុះបងគិតាមានជំនាញអីដែរបងគិតថាបងចេះស្ទាត់ជំនាញតែម្ដងហាសបង?

ខ. ជំនាញដែរខ្ញុំចេះស្ទាត់ជំនាញមកគឺជំនាញខ្ញុំត្បាញតែកន្ទេល

ក. អូបងចេះត្បាញកន្ទេលណបង?

ខ. ខ្ញុំមានជំនាញត្បាញតែកន្ទេលសឹងតែមួយជីវិតរបស់ខ្ញុំហើយ

ក. ចុះបងមានចេះកូរស្ក រឺមួយក៏កូរស្កត្នោត?

ខ. មិនចេះមិនដែរទេ ខ្ញុំធ្វើតែកន្ទេលនឹងខ្ញុំនឹង

ក. ចុះវេញវល្លិ៍អី រឺមួយក៏ធ្វើជាឡៅអីមួយបងអត់ចេះទេ?

ខ. ខ្ញុំអត់ចេះទេ

ក. បងអាចប្រាប់ខ្ញុំពីពេលណាដែរបងគិតថាលំបាកនៅក្នុងជីវិតរបស់បងបានទេបង?

ខ. ចាប្រាប់បានតា

ក. ដូចជាពេលណាដែរ?

ខ. ពិបាកពេលដែរយើងក្ររកលុយមិនបានជំពាក់គេ គ្មានលុយទៅសងគេចឹងទៅលំបាក

ក. បាទបងបាទចុះបងឆ្លងកាត់វាដោយរបឪបណាដែរបង?

ខ. ឆ្លងកាត់

ក. ដូចជាបងបានឆ្លងកាត់ការលំបាកនឹងដោយរបៀបណាដែរបង?

ខ. លំបាកវាច្រើយ៉ាងណាស់លោកគ្រូអើយ

ក. បងអាចប្រាប់ខ្ញុំបន្តិចបានទេថាបងឆ្លងកាត់វាដោយរបៀបណាដែរឧទាហរណ៍ដូចជា កាលពីក្មេងបងធ្លាប់ធ្វើអីគេហើយបងឆ្លងកាត់វាយ៉ាងម៉េច ហើយឥឡូវបងធំហើយបងឆ្លងកាត់វាដោយរបៀបយ៉ាងម៉េចដែរចឹងហាស?

ខ. ពីក្មេងពិបាកចិត្តតែម៉ែឪគាត់គ្មានគាត់ក្រចឹងហាស គាត់ក្រគាត់ឈ្លោះគា្នគាត់គ្មានអីអោយកូនហូបចឹង គាត់ក្រគាត់ឈ្លោះគាត់ចឹងទៅកូនក៏ពិបាកចិត្តតាមម៉ែឪនឹងដែរចឹង

ក. នឹងដែររៀបដែរបងឆ្លងកាត់នឹងហោសបង?

ខ. ចានឹងហើយដែរឆ្លងកាត់

ក. ចុះបងគិតថាបងសប្បាយជាងគេនៅពេលណាដែរបង?

ខ. សប្បាយជាងគេពេលដែរជួបជុំបងប្អូនម៉ែឪ ជួបជុំគា្នកូនចៅជួបជុំគ្នា

ក. ចុះពេលពេលដែរបងរៀបអាពាហ៍ពិពាហ៍បងសប្បាយចិត្តទេបង?

ខ. ចាសប្បាយដែរតាសប្បាយនឹងកាលពីជំនាន់ណុងមិនសូវមានលុយទេមិនសូវសប្បាយទេ ចាបើមានលុយដូចគេបានសប្បាយ

ក. ចុះបងតាំងពីក្មេងបងធ្លាប់ក្ដីស្រម៉ៃថាពេលដែរធំឡើងបងចង់ធ្វើអីទេបង?

ខ. ចាខ្ញុំចង់ ខ្ញុំចង់ធ្វើគ្រូដូចជាឪរបស់ខ្ញុំដែរ តែខ្ញុំអត់មានសមត្ថភាពហាស?

ក. នឹងជាក្ដីស្រម៉ៃរបស់បងហើយណ ចុះបន្ទាប់ពីគ្រូបងធ្លាប់មានក្ដីស្រម៉ៃថាបងចង់ធ្វើអីផ្សេងទៀតទេបង?

ខ. ចង់ធ្វើពេទ្យ

ក. បងចង់ធ្វើពេទ្យណបង ប៉ុន្តែដោយសារតែលទ្ធភាពយើងទៅមិនដល់

ខ. ចាដោយសារតែលទ្ធភាពយើងទៅមិនដល់

ក. ប៉ុន្តែឥឡូវបងនូវតែគិតថាចង់ប៉ុន្តែបងទៅមិនរួច?

ខ. ចាវាទៅមិនរួចទេ

ក. ប៉ុន្តែសំរាប់កូនចៅរបស់បងបងចង់អោយគេសំរេចតាមគោលបំណង់របស់បងណបង?

ខ. ចាចង់អោយបានសំរេចនឹង

ក. ចុះបើចង់អោយបងផ្ដែផ្ដាំទៅកូនចៅជំនាន់ក្រោយៗរបស់បង តើបងចង់ផ្ដែផ្ដាំអីគេទៅពួកគាត់ដែរចឹងហាសបង?

ខ. ខ្ញុំចង់ផ្ដែផ្ដាំថាអោយខំរៀនទៅអោយបានការងារធ្វើ អោយតែមានចំនេះទៅដល់ណាការងារអីក៏ដោយក៏មានគេរើសយើងដែរ ដល់ពេលក្រដូចខ្ញុំមិនចេះអីវានៅក្រចឹងហាស

ក. បាទបងបាទចុះបងមានអីដែរចង់ផ្ដែផ្ដាំផ្សេងទៀតទេបង?

ខ. គ្មានផ្ដាំយ់ាងម៉េចទៀតទេ

ក. អូចឹងហោសបង ចឹងជាចុងក្រោយខ្ញុំអរគុណបងដែរអោយខ្ញុំបានសំភាសន៍ពីប្រវត្តិរបស់បង ហើយនឹងអោយពេលវេលារបស់ខ្ញុំបានពិភាក្សាដែរទាក់ទងពីប្រវត្តិរបស់បង នឹងការសំភាសន៍ពីពង្សប្រវត្តិរបស់ចឹងហាសបងបាទអរគុណច្រើនបង៕៕៕